NEUVOSTON ASETUS (EY) N:o 1866/2005,
annettu 8 päivänä marraskuuta 2005,
tiettyjen Kroatiasta ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa asetuksella (EY) N:o 258/2005 käyttöön otettujen lopullisten polkumyyntitullien osittaisen suspension jatkamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 14 artiklan 4 kohdan,
ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan,
sekä katsoo seuraavaa:
A. MENETTELY
(1)
Perusasetuksen 11 artiklan 3 kohdan mukaisen tarkastelun jälkeen neuvosto otti asetuksella (EY) N:o 258/2005 (2), jäljempänä ’lopullista tullia koskeva asetus’, käyttöön 38,8 prosentin suuruisen polkumyyntitullin tiettyjen Kroatiasta peräisin olevien raudasta tai seostamattomasta teräksestä valmistettujen saumattomien putkien, jäljempänä ’saumattomat putket’, tuonnissa ja 64,1 prosentin suuruisen polkumyyntitullin samojen Ukrainasta peräisin olevien tuotteiden tuonnissa, lukuun ottamatta Dnipropetrovsk Tube Works -yritykseltä peräisin olevaa tuontia, johon sovelletaan 51,9 prosentin suuruista polkumyyntitullia, jäljempänä ’voimassa olevat toimenpiteet’. Lopullista tullia koskevalla asetuksella muutettiin asetuksella (EY) N:o 348/2000 (3) käyttöön otettuja lopullisia tulleja ja kumottiin asetuksen (EY) N:o 348/2000 2 artiklassa säädetty mahdollisuus saada vapautus tulleista.
(2)
Komissio suspendoi päätöksellä 2005/133/EY (4) lopulliset polkumyyntitullit osittain yhdeksän kuukauden ajaksi 18 päivästä helmikuuta 2005.
B. ROMANIASTA JA VENÄJÄLTÄ PERÄISIN OLEVIEN SAUMATTOMIEN PUTKIEN TUONTIIN SOVELLETTAVAT TOIMENPITEET
(3)
Asetuksella (EY) N:o 2320/97 (5) otettiin käyttöön polkumyyntitullit muun muassa Romaniasta ja Venäjältä peräisin olevien saumattomien putkien tuonnissa. Päätöksillä 97/790/EY (6) ja 2000/70/EY (7) hyväksyttiin sitoumuksia muun muassa romanialaisilta ja venäläisiltä viejiltä. Asetuksessa (EY) N:o 1322/2004 (8) päätettiin joidenkin yhteisön tuottajien kilpailua rajoittavan toiminnan vuoksi (9), ettei voimassa olevia toimenpiteitä varmuuden vuoksi enää sovelleta Romaniasta ja Venäjältä peräisin olevien saumattomien putkien tuontiin.
C. OSITTAISEN SUSPENSION JATKAMISEN PERUSTEET
(4)
Perusasetuksen 14 artiklan 4 kohdassa säädetään mahdollisuudesta suspendoida eli jättää väliaikaisesti soveltamatta polkumyynnin vastaiset toimenpiteet yhteisön edun nimissä, jos markkinaolosuhteet ovat väliaikaisesti muuttuneet siten, ettei vahinko todennäköisesti toistuisi suspension johdosta. Polkumyynnin vastaiset toimenpiteet voidaan suspendoida komission päätöksellä yhdeksäksi kuukaudeksi. Suspensiota voidaan perusasetuksen 14 artiklan 4 kohdan mukaan jatkaa uudella, enintään yhden vuoden pituisella jaksolla, jos neuvosto niin päättää komission ehdotuksesta. Lisäksi 14 artiklan 4 kohdassa säädetään, että asianomaisia polkumyynnin vastaisia toimenpiteitä voidaan milloin tahansa alkaa soveltaa uudelleen, jos niiden suspendoiminen ei enää ole perusteltua.
(5)
Kun komissio oli päätöksellä suspendoinut osittain kyseiset lopulliset polkumyyntitullit, se jatkoi saumattomien putkien markkinatilanteen ja erityisesti Kroatiasta ja Ukrainasta tulevan tuonnin seurantaa.
(6)
Viimeaikaisten tuontivirtojen tarkastelu osoittaa, että tuonti Kroatiasta ja Ukrainasta on edelleen erittäin vähäistä.
(7)
Markkinatilanteen katsotaan olevan sama kuin toimenpiteiden osittaisesta suspensiosta päätettäessä. Koska tuonti Kroatiasta ja Ukrainasta on erittäin vähäistä, on epätodennäköistä, että yhteisön tuotannonalalle aiheutunut vahinko näissä oloissa toistuisi, jos toimenpiteiden osittaista suspensiota jatketaan. Nykyisten markkinaolosuhteiden vallitessa eli tilanteessa, jossa Venäjältä ja Romaniasta peräisin oleva tuonti todennäköisesti säilyttää vahvan asemansa, on epätodennäköistä, että tuonti Ukrainasta ja/tai Kroatiasta lisääntyisi merkittävästi. Tämän vuoksi suspension jatkaminen tuskin johtaisi vahingon toistumiseen. Ottaen lisäksi huomioon tapauksen erityisolosuhteet, muun muassa sen, että toimenpiteitä ei sovelleta Venäjältä ja Romaniasta peräisin olevaan tuontiin, voidaan todeta, että alkuperäisessä tutkimuksessa Kroatialle määrätty 23 prosentin ja Ukrainalle määrätty 38,5 prosentin tulli on riittävä vahingollisen polkumyynnin poistamiseksi.
(8)
Edellä esitetyistä syistä ehdotetaan, että saumattomien putkien tuontiin sovellettavien polkumyynnin vastaisten toimenpiteiden osittaista suspensiota jatketaan yhdellä vuodella perusasetuksen 14 artiklan 4 kohdan mukaisesti.
(9)
Jos suspendoiminen ei enää ole perusteltua, polkumyynnin vastaisia toimenpiteitä voidaan alkaa soveltaa uudelleen ja osittainen suspensio kumota välittömästi.
D. YHTEISÖN TUOTANNONALAN KUULEMINEN
(10)
Komissio ilmoitti perusasetuksen 14 artiklan 4 kohdan mukaisesti yhteisön tuotannonalalle aikomuksestaan jatkaa asianomaisten polkumyynnin vastaisten toimenpiteiden osittaista suspensiota ja antoi sille tilaisuuden esittää huomautuksia. Yhteisön tuotannonala ei esittänyt vastalauseita,
ON ANTANUT TÄMÄN ASETUKSEN:
1 artikla
Jatketaan komission päätöksellä 2005/133/EY käyttöön otettua lopullisten polkumyyntitullien osittaista suspensiota 18 päivään marraskuuta 2006.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä marraskuuta 2005.